นิกเกอิปิดเช้าพุ่ง 412.79 จุด หลังตัวเลขจ้างงานสหรัฐสดใส
นิกเกอิปิดเช้าพุ่ง 412.79 จุด หลังตัวเลขจ้างงานสหรัฐสดใส
9 พ.ย. 2558

ดัชนีนิกเกอิตลาดหุ้นโตเกียวปิดเช้าพุ่งขึ้นแข็งแกร่งในวันนี้ โดยดัชนีนิกเกอิปิดภาคเช้าพุ่งขึ้น 412.79 จุด หรือ 2.14% แตะที่ 19,678.39 จุด หลังจากสหรัฐเปิดเผยตัวเลขจ้างงานนอกภาคเกษตรเดือนต.ค.ที่แข็งแกร่งเกินคาดเมื่อวันศุกร์ ซึ่งจุดกระแสคาดการณ์ที่ว่าธนาคารกลางสหรัฐ (เฟด) อาจจะเริ่มปรับขึ้นอัตราดอกเบี้ยในปีนี้ นอกจากนี้ ข้อมูลดังกล่าวส่งผลให้สกุลเงินดอลลาร์สหรัฐแข็งค่าขึ้นเมื่อเทียบกับเงินเยน ซึ่งช่วยหนุนหุ้นกลุ่มส่งออกของญี่ปุ่นให้ดีดตัวขึ้นด้วย
ดัชนีนิกเกอิปรับตัวขึ้นแข็งแกร่งตั้งแต่ตลาดเปิดทำการ เนื่องจากนักลงทุนขานรับข้อมูลของกระทรวงแรงงานสหรัฐที่ระบุว่า ตัวเลขจ้างงานนอกภาคเกษตรเดือนต.ค.พุ่งขึ้น 271,000 ตำแหน่ง และอัตราว่างงานเดือนต.ค.ลดลงสู่ระดับ 5% ซึ่งเป็นระดับต่ำสุดในรอบ 7 ปีครึ่ง
นักวิเคราะห์กล่าวว่า ตัวเลขจ้างงานที่แข็งแกร่งเกินคาดและอัตราว่างงานที่ปรับตัวลงนั้น ได้กระตุ้นให้เกิดกระแสคาดการณ์ระลอกใหม่ว่า เฟดอาจจะปรับขึ้นอัตราดอกเบี้ยในเดือนธ.ค.นี้
ทั้งนี้ คาดว่าการปรับขึ้นอัตราดอกเบี้ยของเฟดจะส่งผลให้สกุลเงินดอลลาร์สหรัฐแข็งค่าขึ้นเมื่อเทียบกับเงินเยน ซึ่งจะช่วยหนุนผลกำไรของบริษัทส่งออกญี่ปุ่น
หุ้นโอลิมปัส พุ่งขึ้น 16.3% หลังจากบริษัทเปิดเผยกำไรสุทธิช่วงเดือนเม.ย.-ก.ย.พุ่งขึ้น 60.4% เมื่อเทียบเป็นรายปี และหุ้นกลุ่มประกันปรับตัวขึ้นเป็นส่วนใหญ่ โดยหุ้นได-อิจิ ไลฟ์ อินชัวรันซ์ พุ่งขึ้น 6.3% และหุ้นเอ็มเอสแอนด์เอดี อินชัวรันซ์ กรุ๊ป โฮลดิงส์ ดีดตัวขึ้น 5.3%